Ásgeir Trausti Einarsson (geb. 1 Julie 1992, dus 29 jaar oud) is 'n Yslandse solo sanger-liriekeskrywer wie se musiek as melodiese folk beskryf word. Voor 2013, terwyl hy hoofsaaklik in Ysland musikaal aktief was, het hy onder die verhoognaam Ásgeir Trausti te werk gegaan. Sedertdien, en met die internasionale mark as teiken, word sy musiek onder die mononiem Ásgeir bekendgestel. Ásgeir tree op saam met sy eie instrumentgroep, die Ásgeir Trausti Band. Hy speel ook kitaar in die Yslandse musiekgroep The Lovely Lion. Ásgeir se debuutalbum heet Dýrð í dauðaþögn (2012; "Heerlikheid in doodsestilte"). Met Dýrð í dauðaþögn word Ásgeir die snel rysendste Yslandse ster: albumverkope steek dié van internasionale Yslandse sensasies Sigur Rós en Björk verby, en teen April 2014 besit een uit elke tien Yslanders 'n kopie van Ásgeir se album. Die eerste enkelsnit van Dýrð í dauðaþögn, "Sumargestur" ("somergas"), het die tweede posisie op die Yslandse trefferlys Tónlist behaal. Hierna is "Leyndarmál" ("geheim") vrygestel wat vir ses weke in eerste posisie op Tónlist gebly het, gevolg deur die titelsnit "Dýrð í dauðaþögn" wat drie weke in eerste posisie op Tónlist gebly het.